Ontvoerde UJ-student veilig sonder R3 miljoen-losprysArgieffoto ŉ Student aan die Universiteit van Johannesburg is veilig en ongedeerd nadat hy Dinsdag gekaap en ontvoer is. Ao. Kay Makhubela, ŉ polisiewoordvoerder, het Woensdag gesê die student is by die universiteit se Soweto-kampus gekaap. “Die student is gekaap en ontvoer. Sy ontvoerders het sy ouers gebel en ŉ losprys van R3 miljoen geëis,” het Makhubela gesê. Die student se ouers het aan die ontvoerders gesê hulle het nie genoeg geld om die losprys te betaal nie, waarna die ontvoerders die losprys na R1 miljoen verander het, en uiteindelik na R50 000. Die student se ouers kon ook nie dié losprys bekostig nie. “Die student se ontvoerders het gedreig om hom dood te maak. Hy het om sy lewe gesmeek, waarna hulle hom vrygelaat het.” Die ontvoerders het die student se beursie en voertuig gesteel. Veiligheidsbeamptes van die kampus het die student ná sy vrylating Woensdagoggend in ŉ veld sien loop en hom na die kampus vergesel. Die polisie ondersoek ŉ saak van kaping en ontvoering. Drie verdagtes is steeds op vrye voet.